Ħarsa lejn l-imgħoddi "Isma', o Iżrael, illum int se taqsam il-Ġordan biex tirbaħ ġnus ikbar u aqwa minnek, bliet kbar bi swar m'ogħla s-smewwiet; ġnus kbar u nies twal; ulied Għanak; int taf x'inhuma u int smajt min jgħid minnhom: 'Min jista' jiqfilhom 'l ulied Għanak?' "Kun af illum, mela, li l-Mulej, Alla tiegħek, hu li se jgħaddi quddiemek bħal nar li jibla'; hu li se jeqridhom; hu li se jrażżanhom quddiemek, u int taqlagħhom 'il barra u teqridhom minnufih, bħalma qallek il-Mulej. Meta jaqlagħhom 'il barra minn quddiemek il-Mulej, Alla tiegħek, tgħidx f'qalbek: 'Għax kien jistħoqqli ġiebni l-Mulej biex nieħu f'idejja din l-art,' għax hu minħabba ħżunithom li l-Mulej ħarbat dawn il-ġnus quddiemek. Mhux għax jistħoqqlok, jew għas-sewwa ta' qalbek, se tidħol int biex tieħu f'idejk l-art tagħhom, għax minħabba l-ħażen ta' dawn il-ġnus il-Mulej, Alla tiegħek, se jħarbathom quddiemek, u jtemm il-wegħda li ħalef il-Mulej lil missirijietek: lil Abraham, lil Iżakk u lil Ġakobb. L-infedeltà ta' Iżrael fl-imgħoddi "Kun af li mhux għax jistħoqqlok li l-Mulej, Alla tiegħek, se jagħtik din l-art tajba biex teħodha f'idejk, għax int poplu ta' ras iebsa. Ftakar u tinsiex kemm inkurlajt lill-Mulej, Alla tiegħek, fid-deżert; minn dakinhar li ħriġt mill-art tal-Eġittu sakemm wasaltu hawn, dejjem ħadtuha kontra l-Mulej. F'Ħoreb inkurlajtu lill-Mulej, u l-Mulej għadab għalikom li kien se jeqridkom. Meta jien tlajt fuq il-muntanja biex nieħu t-twavel tal-ġebel, it-twavel tal-patt, li l-Mulej għamel magħkom, bqajt fuq il-muntanja erbgħin jum u erbgħin lejl, bla ma niekol ħobż u bla ma nixrob ilma; u l-Mulej tani ż-żewġ twavel tal-ġebel, miktuba b'saba' Alla; fuqhom kien hemm il-kliem kollu li l-Mulej qalilkom minn fuq il-muntanja minn ġon-nar f'jum il-ġemgħa. "U ġara li fi tmiem l-erbgħin jum u l-erbgħin lejl, il-Mulej tani ż-żewġ twavel tal-ġebel, it-twavel tal-patt. U l-Mulej qalli: 'Qum u fittex inżel minn hawn fuq, għax il-poplu tiegħek, li int ħriġtu mill-Eġittu, tħassar; diġà tbiegħdu mit-triq li jien ordnajtilhom; għamlu xbieha tal-metall imdewweb.' "U l-Mulej kellimni u qalli: 'Jien ħarist lejn dan il-poplu u rajt li hu poplu rasu iebsa. Ħallini ħa neqirdu u nħassar ismu minn taħt is-smewwiet u nagħmel minnek poplu b'saħħtu u akbar minnhom.' "Imbagħad jien dort u nżilt minn fuq il-muntanja, hi u tħeġġeġ bin-nar, u t-twavel tal-patt f'idejja t-tnejn. Jien ħarist, u hemm intom, dnibtu kontra Alla tagħkom; għamiltu għoġol tal-metall imdewweb, u malajr tbegħedtu mit-triq li ordnalkom il-Mulej. Imbagħad qbadt iż-żewġ twavel, u waddabthom minn idejja t-tnejn, u kissirthom quddiem għajnejkom. U nxtħett fl-art quddiem il-Mulej, bħall-ewwel darba, għal erbgħin jum u erbgħin lejl, bla ma niekol ħobż u bla ma nixrob ilma, minħabba d-dnubiet kollha li dnibtu meta għamiltu l-ħażen f'għajnejn il-Mulej, biex tinkurlawh. Għax jien twerwirt kif rajt il-korla u l-qilla li bihom xegħel il-Mulej kontrikom, li ried jeqridkom. Din id-darba wkoll semagħni l-Mulej. Inkorla ħafna wkoll kontra Aron il-Mulej, li ried jeqirdu; imma jien tlabt għal Aron ukoll dakinhar. U d-dnub li għamiltu, l-għoġol, qbadtu u ħraqtu fin-nar, u sħaqtu tajjeb, u għamiltu tħin sakemm sar trab irqiq, u t-trab tiegħu rmejtu fil-wied nieżel mill-muntanja. "F'Tabgħera u f'Massa u f'Kibrot-ħattawa wkoll inkurlajtu 'l-Mulej. U meta l-Mulej riedkom titilqu minn Kades-barnigħa u qalilkom: 'Qumu u itilgħu, ħudu f'idejkom l-art li jien tajtkom,' intom merejtu l-kelma tal-Mulej, Alla tagħkom, u ma fdajtuhx, u ma smajtux minn kliemu. Kontu dejjem stinati mal-Mulej, sa minn mindu għaraftkom. "U nxtħett fl-art quddiem il-Mulej; għal erbgħin jum u erbgħin lejl domt mitfugħ fl-art, għax il-Mulej kien qal li kien ser jeqridkom. U tlabt lill-Mulej, u għedtlu: "Sidi, Mulej, teqridx il-poplu tiegħek u l-wirt tiegħek, li int fdejtu bil-kobor tiegħek; li int ħriġt mill-Eġittu bil-qawwa ta' driegħek. Ftakar fil-qaddejja tiegħek, f'Abraham, f'Iżakk u f'Ġakobb; tħarisx lejn ir-ras iebsa ta' dan il-poplu, lejn ħżunitu u lejn ħtijietu; biex ma jgħidux fl-art li ħriġtna minnha: 'Għax ma setax il-Mulej idaħħalhom fl-art li qalilhom, u għax jobgħodhom ħariġhom biex joqtolhom fid-deżert.' Imma huma għadhom il-poplu tiegħek, il-wirt tiegħek, li int ħriġtu bil-kobor tal-qawwa tiegħek, u bi driegħek merfugħ.